Document ID: 32010R0915

A BIZOTTSÁG 915/2010/EU RENDELETE
(2010. október 12.)
az Unió 2011., 2012. és 2013. évre vonatkozó, a növényi és állati eredetű élelmiszerekben, illetve azok felületén található növényvédőszer-maradékok határértékének való megfelelés biztosítására, valamint a fogyasztók ilyen növényvédőszer-maradékoknak való expozíciójának értékelésére irányuló, többéves összehangolt ellenőrzési programjáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 29. cikkére,
mivel:
(1)
Az 1213/2008/EK bizottsági rendelettel (2) létrejött az első többéves összehangolt közösségi program, amely a 2009., 2010. és 2011. évre vonatkozott. A program a növényi és állati eredetű élelmiszerekben, illetve azok felületén található növényvédőszer-maradékok határértékének való megfelelés biztosítására, valamint a fogyasztók növényvédőszer-maradékoknak való kitettsége értékelésére irányuló, a 2010., 2011. és 2012. évre vonatkozó többéves összehangolt közösségi ellenőrzési programról szóló, 2009. szeptember 28-i 901/2009/EK bizottsági rendelet (3) hatálya alatt folytatódott.
(2)
Az Unióban a táplálkozás fő összetevőit harminc-negyven élelmiszer alkotja. Mivel a növényvédő szerek használata három év alatt jelentős változásokat mutat, ezért a fogyasztók expozíciójának és az uniós jog alkalmazásának értékelése céljából jelenlétüket ezekben az élelmiszerben hároméves ciklusonként ellenőrizni kell.
(3)
A binomiális valószínűségi eloszlás alapján kiszámítható, hogy 642 minta vizsgálata 99 % feletti valószínűséggel teszi lehetővé az olyan minták azonosítását, amelyek a kimutatási határt (LOD) meghaladó mértékben tartalmaznak növényvédőszer-maradékokat, feltéve, hogy a termékek legalább 1 %-a tartalmaz szermaradékokat az említett koncentrációt meghaladó mértékben. E minták begyűjtését a tagállamok között a népesség számával arányosan kell elosztani, termékenként és évente legalább 12 mintával számolva.
(4)
Amikor a szermaradék meghatározása más hatóanyagokat - anyagcseretermékeket vagy bomlástermékeket - is tartalmaz, ezeket az anyagcseretermékeket, amenynyiben indokolt, külön kell bejelenteni.
(5)
Az élelmiszerekben és takarmányokban jelenlévő növényvédőszer-maradékok vizsgálatára vonatkozó módszervalidálási és minőség-ellenőrzési eljárásokkal kapcsolatos iránymutatás a Bizottság honlapján megtalálható (4). A tagállamok számára - bizonyos feltételek teljesülése esetén - lehetőséget kell biztosítani kvalitatív vizsgálati módszerek alkalmazására.
(6)
A mintavételi eljárásokra a növényi és állati eredetű termékekben és azok felszínén található peszticid-szermaradványok hatósági ellenőrzésére szolgáló közösségi mintavételi módszerek megállapításáról és a 79/700/EGK irányelv hatályon kívül helyezéséről szóló, 2002. július 11-i 2002/63/EK bizottsági irányelvet (5) kell alkalmazni, amely tartalmazza a Codex Alimentarius Bizottság által ajánlott mintavételi módszereket és eljárásokat.
(7)
Értékelni kell továbbá, hogy a bébiételek vonatkozásában betartják-e a szermaradékok megengedett legmagasabb mértékét, amelyet az anyatej-helyettesítő és anyatej-kiegészítő tápszerekről szóló, 2006. december 22-i 2006/141/EGK bizottsági irányelv (6) 10. cikke, illetve az 1999/21/EK irányelvvel módosított, a csecsemők és a kisgyermekek számára készült, feldolgozott gabonaalapú élelmiszerekről és bébiételekről szóló, 2006. december 5-i 2006/125/EK bizottsági irányelv (7) 7. cikke határoz meg, a szermaradék meghatározásánál kizárólag a 396/2005/EK rendeletben foglaltakat figyelembe véve.
(8)
Fel kell mérni továbbá a növényvédő szerek esetleges összesített, kumulatív és szinergikus hatásait is. Ezt az értékelést szerves foszfátokkal, karbamátokkal, triazolokkal és piretroidokkal kell kezdeni az I. mellékletben felsoroltak szerint.
(9)
Az előző naptári évre vonatkozó információkat a tagállamoknak minden év augusztus 31-ig kell benyújtaniuk.
(10)
Az egymást követő, többéves programok közötti esetleges átfedés okozta zavarok elkerülése végett és a jogbiztonság érdekében a 901/2009/EK rendeletet hatályon kívül kell helyezni. A 2010-ben vizsgált mintákra azonban a rendelet továbbra is érvényben marad.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A tagállamok a 2011., 2012. és 2013. évben az I. mellékletben felsorolt termék/növényvédőszer-maradék kombinációkról mintákat vesznek, és elemzik azokat.
Az egyes termékekből veendő minták számát a II. melléklet határozza meg.
2. cikk
(1) A mintavételhez a tételeket véletlenszerűen kell kiválasztani.
A mintavételi eljárásnak összhangban kell lennie a 2002/63/EK irányelvvel az egységek száma tekintetében is.
(2) A minták elemzését a 396/2005/EK rendeletben szereplő szermaradék-meghatározások szerint kell végezni.
3. cikk
(1) A tagállamok a 2011., 2012. és 2013. évben vizsgált minták elemzésének eredményeit értelemszerűen 2012., 2013., illetve 2014. augusztus 31-ig nyújtják be.
Ezeken az eredményeken kívül a tagállamok a következő információkat továbbítják:
a)
az alkalmazott analitikai módszereket és az elért adatszolgáltatási szinteket az élelmiszerekben és takarmányban jelen lévő növényvédőszer-maradékok vizsgálatára vonatkozó módszervalidálási és minőség-ellenőrzési eljárásokra vonatkozó iránymutatással összhangban; kvalitatív vizsgálati módszerek alkalmazása esetén a jelentési szint alatti eredményeket „detektálási határon belül ki nem mutatottként” kell bejelenteni;
b)
a nemzeti és az uniós ellenőrző programokban alkalmazott kimutatási határt;
c)
amennyiben a nemzeti jogszabályok lehetővé teszik, a végrehajtási intézkedések részleteit;
d)
a megengedett szermaradék-határértékek (MRL-ek) átlépése esetén nyilatkozatot a lehetséges okokról a kockázatkezelési eljárásokkal kapcsolatos bármely releváns észrevétellel együtt.
(2) Amennyiben a szermaradék meghatározása hatóanyagokat, anyagcseretermékeket és/vagy bomlás- vagy reakciótermékeket is magában foglal, a tagállamok az elemzési eredményeikről szóló jelentést a szermaradék jogszerű meghatározásának megfelelően teszik meg. Amennyiben indokolt, a szermaradék-meghatározásban szereplő, a főbb izomerekre vagy anyagcseretermékekre vonatkozó minden egyes eredményt külön kell benyújtani.
4. cikk
A 901/2009/EK rendelet hatályát veszti.
A 2010-ben vizsgált mintákra azonban továbbra is érvényben marad.
5. cikk
Ez a rendelet 2011. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 12-én.

Labels: 17
20
0
3
6
15